CELEX: 62021TN0148
Language: hr
Date: 2021-03-11 00:00:00
Title: Predmet T-148/21: Tužba podnesena 11. ožujka 2021. – Paccor Packaging i dr. / Komisija

31.5.2021   
            
            
               HR
            
            
               Službeni list Europske unije
            
            
               C 206/30
            
         
      Tužba podnesena 11. ožujka 2021. – Paccor Packaging i dr. / Komisija
      (Predmet T-148/21)
      (2021/C 206/38)
      Jezik postupka: engleski
      
         Stranke
      
      
         Tužitelji: Paccor Packaging GmbH (Düsseldorf, Njemačka), i 6 drugih (zastupnici: P. Kugel i G. Dávid, odvjetnici)
      
         Tuženik: Europska komisija
      
         Tužbeni zahtjev
      
      Tužitelji od Općeg suda zahtijevaju da:
      
                  —
               
               
                  u cijelosti poništi Provedbenu uredbu Komisije (EU) 2020/2151 оd 17. prosinca 2020. o utvrđivanju pravila o usklađenim specifikacijama za oznaku plastičnih proizvoda za jednokratnu uporabu navedenih u dijelu D Priloga Direktivi (EU) 2019/904 Europskog parlamenta i Vijeća o smanjenju utjecaja određenih plastičnih proizvoda na okoliš (1) ili, podredno, djelomično poništi Uredbu br. 2020/2151 u odnosu na članak 2. stavak 4., te njezin prilog IV., ili, podredno, djelomično poništi Uredbu br. 2020/2151 u dijelu u kojem se odnosi na čaše koje su u potpunosti izrađene od plastike;
               
            
                  —
               
               
                  djelomično poništi Uredbu br. 2020/2151 u odnosu na članak 3.;
               
            
                  —
               
               
                  djelomično poništi Direktivu (EU) 2019/904 od 5. lipnja 2019. (2), u odnosu na članak 7., u dijelu u kojem se odnosi na čaše za napitke i točku 4. dijela D njezinog priloga; i
               
            
                  —
               
               
                  naloži tuženiku snošenje troškova.
               
            
         Tužbeni razlozi i glavni argumenti
      
      U prilog tužbi, tužitelji se oslanjaju na sedam tužbenih razloga i prigovor nezakonitosti:
      
                  1.
               
               
                  Prvi tužbeni razlog, koji se temelji na tome da je tuženik, donošenjem Uredbe 2020/2151, povrijedio članak 7. Direktive 2019/904 o smanjenju utjecaja određenih plastičnih proizvoda na okoliš i prekoračio ovlasti koje su mu dodijelili Vijeće Europske unije i Europski parlament.
               
            
                  2.
               
               
                  Drugi tužbeni razlog, koji se temelji na tome da je tuženik donošenjem Uredbe br. 2020/2151 povrijedio bitni postupovni zahtjev donijevši je nakon 3. srpnja 2020., a pripadajuće ispravljene jezične verzije, više od 6 mjeseci nakon roka koji su odredili Vijeće Europske unije i Europski parlament u Direktivi 2019/904.
               
            
                  3.
               
               
                  Treći tužbeni razlog, koji se temelji na tome da je tuženik donošenjem Uredbe br. 2020/2151 povrijedio članak 7. Direktive 2019/904 i načela pravne sigurnosti te zaštite legitimnih očekivanja.
               
            
                  4.
               
               
                  Četvrti tužbeni razlog, koji se temelji na tome da je tuženik, donošenjem Uredbe br. 2020/2151 povrijedio obvezu obrazlaganja.
               
            
                  5.
               
               
                  Peti tužbeni razlog, koji se temelji na tome da je tuženik povrijedio članak 7. stavak 1. Direktive 2019/904, počinio očitu pogrešku u ocjeni i prekoračio svoju nadležnost.
               
            
                  6.
               
               
                  Šesti tužbeni razlog, koji se temelji na tome da je tuženik povrijedio članak 7. stavak 2. točku (c) Direktive 2019/904 i očito pogriješio u ocjeni.
               
            
                  7.
               
               
                  Sedmi tužbeni razlog, koji se temelji na tome da je tuženik povrijedio načelo proporcionalnosti.
                  Tužitelji također ističu prigovor nezakonitosti, sukladno članku 277. UFEU-a, navodeći da su članak 7. i dio D točka 4. priloga Direktivi 2019/904 nezakoniti.
               
            
         (1)  Provedbena uredba Komisije (EU) 2020/2151 оd 17. prosinca 2020. o utvrđivanju pravila o usklađenim specifikacijama za oznaku plastičnih proizvoda za jednokratnu uporabu navedenih u dijelu D Priloga Direktivi (EU) 2019/904 Europskog parlamenta i Vijeća o smanjenju utjecaja određenih plastičnih proizvoda na okoliš (Tekst značajan za EGP) (SL 2020., L 428, str. 57., i ispravak SL 2021. L 77, str. 40.)
      
         (2)  Direktiva (EU) 2019/904 Europskog parlamenta i Vijeća od 5. lipnja 2019. o smanjenju utjecaja određenih plastičnih proizvoda na okoliš (Tekst značajan za EGP) (SL 2019. L 155, str. 1.)